奉和公濟兄留周賓之句
作者：朱熹
朝代：宋

paragraphs: 端居感時序，駕言誰適從。
聊携二三子，杖屨此日同。
悠哉素心人，宴坐空巖中。
真成三秋別，夢想情何窮。
行行陟崇岡，引脰希高風。
忽然兩相值，俯仰迷西東。
鱣堂偶休閒，雞黍聊從容。
不辭腰脚勞，共上西南峰。
佩萸笑長房，把菊追陶公。
遐觀衆山迥，一酌千慮融。
興罷復來歸，杳靄秋堂空。
窺樽訖餘瀝，倚閣聞踈鍾。
主人意未闌，驪駒勿怱怱。